CELEX: 32020R1291
Language: fi
Date: 2020-09-09 00:00:00
Title: Komission täytäntöönpanoasetus (EU) 2020/1291, annettu 9 päivänä syyskuuta 2020, tiettyjen tavaroiden luokittelusta yhdistettyyn nimikkeistöön

16.9.2020   
               
               
                  FI
               
               
                  Euroopan unionin virallinen lehti
               
               
                  L 302/17
               
            
         KOMISSION TÄYTÄNTÖÖNPANOASETUS (EU) 2020/1291,
         annettu 9 päivänä syyskuuta 2020,
         tiettyjen tavaroiden luokittelusta yhdistettyyn nimikkeistöön
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (1) ja erityisesti sen 57 artiklan 4 kohdan ja 58 artiklan 2 kohdan,
         sekä katsoo seuraavaa:
         
                     (1)
                  
                  
                     Neuvoston asetuksen (ETY) N:o 2658/87 (2) liitteenä olevan yhdistetyn nimikkeistön yhdenmukaisen soveltamisen varmistamiseksi on tarpeen antaa tämän asetuksen liitteessä esitetyn tavaran luokittelua koskevia säännöksiä.
                  
               
                     (2)
                  
                  
                     Asetuksessa (ETY) N:o 2658/87 vahvistetaan yhdistetyn nimikkeistön yleiset tulkintasäännöt. Näitä sääntöjä sovelletaan myös kaikkiin muihin nimikkeistöihin, jotka perustuvat kokonaan tai osittain yhdistettyyn nimikkeistöön taikka joissa siihen mahdollisesti lisätään alajakoja ja jotka vahvistetaan unionin erityissäännöksillä tavaroiden kauppaa koskevien tariffimääräysten tai muiden toimenpiteiden soveltamiseksi.
                  
               
                     (3)
                  
                  
                     Mainittujen yleisten tulkintasääntöjen mukaan on tämän asetuksen liitteen taulukossa olevassa sarakkeessa 1 esitetty tavara luokiteltava sarakkeen 2 CN-koodiin sarakkeesta 3 ilmenevin perustein.
                  
               
                     (4)
                  
                  
                     On aiheellista säätää, että sitovien tariffitietojen haltija voi asetuksen (EU) N:o 952/2013 34 artiklan 9 kohdan mukaisesti vielä tietyn ajan käyttää sellaisia sitovia tariffitietoja, jotka on annettu tässä asetuksessa tarkoitetusta tavarasta mutta jotka eivät ole tämän asetuksen säännösten mukaisia. Mainitun ajan olisi oltava kolme kuukautta.
                  
               
                     (5)
                  
                  
                     Tässä asetuksessa säädetyt toimenpiteet ovat tullikoodeksikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Liitteenä olevan taulukon sarakkeessa 1 esitetty tavara luokitellaan yhdistetyssä nimikkeistössä mainitun taulukon sarakkeen 2 CN-koodiin.
         
         
            2 artikla
            Sitovia tariffitietoja, jotka eivät ole tämän asetuksen säännösten mukaisia, voidaan käyttää asetuksen (EU) N:o 952/2013 34 artiklan 9 kohdan mukaisesti vielä kolmen kuukauden ajan tämän asetuksen voimaantulosta.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä syyskuuta 2020.
            
               
                  Komission puolesta,
               
               
                  puheenjohtajan nimissä
               
               Gerassimos THOMAS
               
                  Pääjohtaja
               
               
                  Verotuksen ja tulliliiton pääosasto
               
            
         
         
            (1)  EUVL L 269, 10.10.2013, s. 1.
         
            (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).
      
      
         
            LIITE
            
                        Tavaran kuvaus
                     
                     
                        Luokittelu (CN-koodi)
                     
                     
                        Perusteet
                     
                  
                        (1)
                     
                     
                        (2)
                     
                     
                        (3)
                     
                  
                        Suorakaiteen muotoinen ontto muovista valmistettu tavara (nk. liitinkotelo), jonka mitat ovat noin 60 × 190 × 170 mm.
                        Tavara on suunniteltu käytettäväksi elektronisten ohjausmoduulien kanssa erilaisissa ajoneuvoissa tai koneissa elektronisten koskettimien suojaamiseksi lialta ja kosteudelta.
                        Katso kuva  (*1).
                     
                     
                        3926 90 97
                     
                     
                        Luokittelu määräytyy yhdistetyn nimikkeistön 1 ja 6 yleisen tulkintasäännön sekä CN-koodien 3926, 3926 90 ja 3926 90 97 nimiketekstien mukaisesti.
                        Luokittelu nimikkeen 8536 sähkölaitteiksi sähkövirtapiirin kytkemistä, katkaisemista tai suojaamista varten tai siihen liittämistä varten ei tule kyseeseen, koska tavara on pelkkä kotelo eikä siinä ole liittimiä, koskettimia tai niiden varusteita (ks. myös harmonoidun järjestelmän selitykset, nimike 8536, III osa, C kohta).
                        Tavaraa ei pidetä XVI jakson 2 huomautuksen b alakohdassa tarkoitettuna koneen osana, koska se ei ole välttämätön liittimen, koskettimen tai niiden varusteen toiminnalle vaan ainoastaan parantaa sitä. Sen vuoksi luokittelu nimikkeeseen 8538 osaksi, joka soveltuu käytettäväksi yksinomaan tai pääasiallisesti nimikkeen 8536 laitteissa, ei tule kyseeseen.
                        Tavaraa ei pidetä nimikkeen 8547 sähkölaitteiden eristystarvikkeena, koska sitä ei ole erityisesti suunniteltu eristystarkoituksiin vaan sähköliittimien suojaamiseen (ks. myös harmonoidun järjestelmän selitykset, nimike 8547, A osa).
                        Tavara on sen vuoksi luokiteltava perusaineosansa (muovin) mukaisesti CN-koodiin 3926 90 97 muuksi muovitavaraksi.
                     
                  
               
            
               (*1)  Kuva on ainoastaan ohjeellinen.